המטבח השוודי

המטבח השוודי הוא כינוי לסגנון המאכלים המקובל בשוודיה, המטבח השוודי הוא עשיר בטעמיו וייחודי למדי בסגנונו. במטבח השוודי נעשה שימוש רב בחומרי הגלם הטבעיים המצויים בארץ, ובמקורות המים במדינה - חופי הים נהרות ואגמים, ובנוסף בחומרי גלם המצויים ביערות רחבי הידיים במדינה. המנות המסורתיות הנאכלות בשוודיה כוללות במרכיביהן לרוב: דגים, בשר, פירות יער ותפוחי אדמה. למרות שהמטבח השוודי חולק מאפיינים דומים רבים עם מטבחים סקנדינבים אחרים, ניתן למצוא מספר מאפיינים ייחודיים במטבח השוודי אשר אינם מצויים במטבחים אחרים למשל: חביתיות שוודיות.

ארוחה שוודית

ארוחה שוודית טיפוסית תכלול במרכזה לרוב: דגים, בשר, ביצים וירקות כגון: סלק, בטטה ולפת. בנושא השתייה השוודים הם צרכנים נלהבים של משקאות כהילים, ורשת מכירת האלכוהול במדינה נמצאת בבעלות הממשלה והצריכה מעוגנת בחוקים נוקשים. משקאות מסורתיים הם מסוג ברנווין (Brännvin, "יין שרוף"), הקרוב לוודקה, ובאירועי חג נוהגים לשתות אותם כשנאפס (כוס קטנה של משקה מחוזק ולעיתים מתובל). אקווביט (Akvavit) הוא ברנווין עם תוספת קימל ושמיר. נוסף על משקאות חריפים נהוג להגיש בארוחת הצהריים השוודיות כוס חלב. ארוחת הדגל השוודית היא קציצות הבשר המפורסמות שלה (בשוודית: köttbullar), את קציצות הבשר נהוג להגיש עם רוטב, פירות יער או ריבה בעיקר מסוג "blåbar", פירה וחמוצים. בשר הקציצות משתנה בהתאם לטעם אישי: יש הנוהגים להכינו מבשר לבן, בשר איילים או בשר בקר. 
בארוחות הבוקר השוודיות לרוב יוגשו כריכים וקרקרים למריחה, לצד ממרח של ביצי דגים או דג הרינג. הכריכים והלחמים השוודיים הנפוצים הם Knäckebröd - הלחם השוודי המסורתי. הלחם השוודי הוא קרקר חום קשיח שעליו נוהגים למרוח: ממרח דגים, חמאה, גבינות קשות ונקניקיית פאלון מדלרנה - בצפון המדינה נהוג להכין את הנקניק מבשר איילים. בנוסף הכריך השוודי המסורתי הנקרא "smorrebröd" הוא כריך מלחם שיפון חום, אשר נהוג להניח עליו ביצה, חסה, עגבניות, מיונז, שרימפס קר ורוטב שמיר. המנות הנפוצות בממלכה בעיקר בארוחות בוקר ובוהוריים.
מאכל נוסף המאופיין עם המטבח השוודי הוא כרוב שוודי - כרוב אדום קצוץ בתוספת מיונז, השוודים אוכלים אותו כתוספת למגוון גדול של מנות, כגון בשרים, דגים, כריכים ועוד. 
בנוסף, בארוחות הנאכלות בעיקר בחודשי החורף נהוג להגיש מרקים כאשר המרק המוכר של השוודים הוא מרק הכופתאות "Kroppkaka" את הכופתאות נוהגים להכין לרוב מקמח ומתפוחי אדמה, והוא מאוד מזכיר קניידלך. אך לרוב נוהגים להגיש את הכופתאות ללא המרק, אלא בצלחת יחד עם ריבת פירות יער. כמו כן בחודשי החורף נפוצים מאוד בשוודיה תבשילי הקדרה, וביום מרטין הקדוש החל בנובמבר נוהגים להכין אווז ממולא ורסק תפוחי עץ ירוקים. 
ארוחת מנחה בשוודיה - Fika, היא זמן בילוי נפוץ בשוודיה במהלך היום בו נהוג לשתות קפה או כל משקה מעורר אחר לצד מאפים מתוקים, כגון; דניש קינמון, כדורי שוקולד, פשטידות ועוגות גבינה. 
קינוחים שוודים נפוצים מאוד במדינה בהן ממתקים העשויים מעצמות דגים הנקראים "Polkagris". הממתק נאכל בעיקר בימי שבת על פי המסורת העממית, ונקרא בהתאם "godis-dagen" (יום הממתקים). בנוסף נוהגים השוודים להגיש את עוגת הנסיכה השוודית "prinsesstårta" בתום כל ארוחה. קינוחים נוספים בשוודיה הנאכלים גם בהתאם ליום מיוחד בשנה הם סופגנית "Salame" הנאכלת בעיקר "ביום שני השמן" הנקראה בשוודית "Fettisdagen". חביתיות (פנקקים) בתוספת קרמל וופל שוודי נוהגים לאכול בעשרים וחמישה במרץ חג הבשורה, אשר נקראה בהתאם בשוודיה יום הוופל "våffeldagen". קינוח נוסף הוא "Lussebulle" מאפים ממולאים בזעפרן הנאכלים ב-13 דצמבר ביום חגה של לו'ציה הקדושה.

חג המולד

בעונת חג המולד מוגש סוג מיוחד של סמרגוסבורד היא יוּלבורד (בשוודית: julbord) - ארוחת חג המולד המקובלת בסקנדינביה. המילה julbord מורכבת מהמילים jul - פסטיבל החורף שמקורו פגאני אשר התמזג והפך להיות מזוהה עם חג המולד, ו-bord : שולחן. היולבורד הוא גולת הכותרת של המטבח השוודי ומכיל את כל מטעמיו. כמו בסמרגוסבורד, יולבורד טיפוסי כולל שלוש מנות. התבשילים מייצגים התמחויות מקומיות ומשפחתיות. המנה הראשונה תכלול לרוב מגוון דגים, בעיקר מליח כבוש (סורסטרומינג) וגרבלקס. ישנם שילובים מקובלים כגון מליח עם תפוחי אדמה מבושלים וביצים קשות ולצידו משקה חריף כגון שנאפס, ברונבין או אקווביט, לעיתים בתוספת תבלינים. תבשילים מסורתיים אחרים הם צלופח מעושן, רולמופס, סלט מליח, מליח אפוי, כריכוני סלמון מעושן וסרטן, המלווים ברטבים ומטבלים.
בצלחת בארוחת סמרגוסבורד המנה השנייה כוללת לרוב מגוון בשרים קרים פרוסים, העיקרי שבהם הוא "שינקן חג המולד" המוגש עם חרדל. בנוסף מוגשים נקניקיות ביתיות, Leverpostej - פטה כבד חזיר ומספר סוגי בשר ראש חזיר. מקובל להגיש לצד הבשרים גבינות פרוסות, מלפפונים חמוצים, לחם, קרקרים וחמאה.
המנה השלישית כוללת תבשילים חמים. נהוג להתחיל את המנה השלישית בטבילת לחם בציר של "שינקן חג המולד". מקור מנהג זה בזמנים בהם הלחם אוחסן לתקופות ארוכות והתקשה. מנות חמות מקובלות הן köttbullar- כדורי בשר שוודים, prinskorv - נקניקיות מטוגנות קטנות, revbenspjäll - צלעות חזיר צלויות, וקדרת תפוחי אדמה חמה, המכונה "Janssons frestelse" - "פיתויו של יאנסון", הכוללת שכבות של "גפרורי" תפוח אדמה, שמנת, בצל ודגי סרדין. מנות נוספות הן fläskkorv - נקניקיות חזיר, חזיר מעושן, נקניקיות isterband (המכילות בשר חזיר, תפוחי אדמה וגריסי שעורה), kåldolmar - כרוב ממולא, שעועית אפויה, אומלט ממולא שרימפ או פטריות מוקרם ברוטב בשמל. בין התוספות המוגשות לצד המנות החמות: סלט סלק במיונז ונזיד כרוב חם. תבשיל נפוץ פחות הוא קריש רגלי חזיר. לוטפיסק הוא דג משומר (העשוי למשל מבקלה) שלצידו תפוחי אדמה מבושלים, רוטב בשמל סמיך ואפונה ירוקה, מוגש עם המנה השלישית או כמנה רביעית נפרדת. הוא מוגש גם בארוחת הערב ביום שלאחר היולבורד. לקינוח היולבורד מגישים risgrynsgröt - פודינג אורז זרוי אבקת קינמון. מקובל לטמון שקד בקערת הפודינג ומי שמוצא אותו זוכה בפרס קטן או נחשב כבר-מזל. יולבורד מוגש במסעדות במהלך חודש דצמבר עד חג המולד, ובבתים פרטיים מסוימים - עד חג ההתגלות.

חג הפסחא

חג הפסחא הנקרא בשוודית "Påsk" חל בשוודיה בחודשי מרץ-אפריל. אופיו של החג שונה מחג המולד. בעוד שבחג המולד נוהגים לסעוד בארוחת ערב גדולה עם כל המשפחה. בחג הפסחא הארוחה החגיגית נאכלת בשעות הבוקר. הסיבה לכך היא כיון שיום ראשון בו חל חג הפסחא סימל בעבר בקרב נוצרים-קתולים את שבירת צום ארבעים הימים לפני הפסחא. אף על פי שבשוודיה המנהג של צום הארבעים חדל לפני שנים רבות עם הרפורמציה, המנהג של לסעוד ביחד עם המשפחה בבוקר חג הפסחא נותר. ארוחת הפסחא השוודית המסורתית כוללת איפוא בעיקר אכילה של ביצים ממולאות בבשר, צלי של בשר לבן אפוי בציפורן, גבינות קשות, לחם מתוק אפוי, סלטים עם ירקות עונתיים בעיקר מלפפונים, עגבניות וחסה. קינוח מסורתי בחג הפסחא נקרא "Finska påskrätten" לרוב מתייחס לגלידה או מילקשייק המוגשים עם כדורי שוקולד.

ליל הוולבורי

ליל הוולבורי הנקראה בשוודית "Valborgsmässoafton" (ערב מיסת ליל הוולבורי) הוא מועד מסורתי הנחוג ב-30 באפריל במדינות צפון גרמניות. בחג מציון על ידי הדלקת מדורות, לפיכך המרכיב המרכזי הנאכל בחג הוא בשר על האש. נוהגים גם לאכול תפוחי אדמה, קרקעים עם גבינות קשות ונקניק מיובש. הבשר נצרך בעיקר בחג הוא בשר איילים והשתייה הנפוצה בעיקר בצפון הוא מיד "mid" דהיינו משקה חריף המרכיב דבש או פירות יער תוסס.

אמצע הקיץ

חגיגות אמצע הקיץ בשוודיה מצוינות במשך שבוע החל מהתאריך ה-21 ביוני. אחד המאכלים האופייניים לחגיגות אמצע הקיץ הוא ה"סמרגוסטורטה" ("Smörgåstårta" - בשוודית "עוגת כריך") מאכל שמקורו בשוודיה, אולם הוא פופולרי בכל ארצות סקנדינביה והים הבלטי, כעין עוגה מלוחה או כריך אך עם כמויות גדולות של מילויים ועיטורים, בדומה לעוגת שכבות וקרם. היא עשויה לרוב מספר שכבות של לחם לבן או לחם שיפון עם מילויים שונים ביניהן. לרוב מבוססים המילויים על ביצים ומיונז. מילויים נוספים אפשריים הם פטה כבד, זיתים, שרימפס, האם, מגוון סוגי נקניק, קוויאר, עגבניות, מלפפונים, ענבים, פרוסות לימון, גבינה וסלמון מעושן. המאכל עשוי לכלול דג, בשר, שילוב של בשר וגבינה או להיות צמחוני. סמרגסטורטה מוגשת קרה וחתוכה כמו עוגה. העיטורים בציפוי משקפים לרוב את המרכיבים ששימשו למילוי.
מאכלים נוספים האופייניים לחג הם עוגות שמנת עם תותים, פירות ים, ופירות טריים, בשר על האש, כדורי תפוחי אדמה, סלט כרוב, סלט סלק, דגים מלוחים בהן הרינג ושתייה חריפה בהן וודקה ושנאפס.

מסיבת סרטן הנהרות

בחודשי הקיץ של אוגוסט נפתחת עונת ציד סרטן הנהרות הנחגגת בסוף הקיץ במסיבת סרטן הנהרות, בה הוא נאכלים סרטנים, שרימפס ושאר פירות הים. סרטן הנהרות מבושל בהרתחה במי מלח ומתובל בשמיר טרי שנקצר לאחר פריחתו. הסרטן מוגש קר ונאכל בידיים. הארוחה מלווה בדרך כלל באקווביט (משקה מזוקק) ושאר סוגי שנאפס, בירה, לחם, גבינת וסטרבוטן חריפה, פשטידת פטריות (קיש) וסלטים.

מסעדות שוודיות בעולם

למרות שפע הטעמים הייחודיים למטבח השוודי, אין הרבה מסעדות שוודיות מחוץ לשוודיה כמו מסעדות של מטבחים אחרים כגון: איטלקי, צרפתי, תאילנדי ועוד. עם זאת, בעשורים האחרונים חלה עלייה בעולם במודעות למטבח השוודי, בין היתר בשל התפוצה הגדולה של חנויות הכלבו השוודיות איקאה, אשר ברבים מהם מצויים מסעדות שוודיות וחנויות מזון שוודי. גם בחנויות איקאה בישראל ישנם מסעדות שוודיות וחנויות לממכר מטעמים שוודיים.